**Nelly Naumann** (*katakana*: ナウマン・ネリー), nada o 20 de decembro do 1922 e finada o 29 de setembro do 2000, foi una investigadora alemá especializada na mitoloxía e o folclore xaponés, así coma no xintoísmo.

Traxectoria
-----------

Naumann naceu en Lörrach co nome de Thusnelda Joch. Matriculouse no Hebel Gymnasium, obtendo a súa *Abitur* no 1941. Licenciouse en Xaponoloxía e Sinoloxía na Universidade de Viena, onde tamén estudou etnoloxía e filosofía. Tivo que pospoñer a súa tese, *Das Pferd in Sage und Brauchtum Japans* ("O cabalo na mitoloxía e as tradicións do Xapón"), a causa da segunda guerra mundial. No 1946, converteuse na primeira muller en doutorarse en Estudos Xaponeses da súa institución.

Posteriormente, casou cun compañeiro de estudos chinés; ambos mudáronse a Shanghai, onde viviron até o 1954. Naumann regresou a Alemaña tras divorciarse, entrando a traballar na Biblioteca do Estado de Baviera (Múnic). Entre o 1966 e o 1977, foi profesora das universidades de Bochum, Münster e Friburgo. No 1970, obtivo a súa *Habilitation* cunha disertación titulada *Das Umwandeln des Himmelspfeilers* ("A transformación do Pilar do Ceo"). Foi profesora de Estudos Xaponeses en Friburgo entre o 1973 e a súa xubilación no 1985.

Naumann continuou publicando algunhas das súas obras máis importantes, como *Die einheimische Religion* ("A relixión nativa", 1988-1994) e *Die Mythen des alten Japan* ("Os mitos do Xapón antigo", 1996). No 1993, editouse unha *Festschrift* na súa honra.

Faleceu en Friburgo no ano 2000.

Obra
----

Naumann empregou a metodoloxía da Escola de Arte e Historia de Viena, que utiliza as comparacións interculturais para afondar nunha cultura en particular. Neste sentido, contrastou coa perspectiva tradicional dos Estudos Xaponeses, que analizaba a cultura nipoa de maneira illada. Miyata Noboru alabou o seu punto de vista, e un comité de flocloristas están a publicar as súas obras en xaponés. Ademais, Naumann destacou por entender tanto o xaponés coma o chinés, ademais de pola amplitude cronolóxica das súas investigacións. Naumann empregou fontes de moi diverso cuño, tanto textuais coma iconográficas. Con todo, nunca fixo traballos de campo.

O seu principal eido de investigación foron os antigos mitos e relixións do Xapón, anteriores á chegada do budismo; porén, tamén publicou unha antoloxía de literatura clásica xaponesa: *Die Zauberschale* ("A cunca máxica", 1973; con Wolfram Naumann). Nos seus últimos anos, estudou tamén o xamanismo nipón, co lingüista Roy A. Miller.

Notas
-----

1. 1 2 3 4  Klaus, Antoni (2001). "*In memoriam* Nelly Naumann" (PDF). *Nachrichten der Gesellschaft für Natur - und Völkerkunde Ostasiens* (en alemán): 167–170.
2. 1 2 3  Blümmel, Maria-Verena; Antoni, Klaus (2001). "In Memoriam: Nelly Naumann. December 20, 1922-September 29, 2000". *Asian Folklore Studies* **60** (1): 135–146. ISSN 0385-2342.
3. 1 2 3 4  Matsumura, Kazuo (2006-07). "NELLY NAUMANN’S CONTRIBUTION TO THE STUDY OF JAPANESE RELIGION AND MYTH". *Religious Studies Review* (en inglés) **32** (3): 163–168. ISSN 0319-485X. doi:10.1111/j.1748-0922.2006.00080.x.
4. ↑  Immoos, Thomas (1973). "Review of Das Umwandeln des Himmelspfeilers. Ein Japanischer Mythos uns sein Kulturhistorische Einordung.". *Monumenta Nipponica* **28** (3): 387–388. ISSN 0027-0741. doi:10.2307/2383799.
5. ↑  Antoni, Klaus J. (1993). *Festgabe für Nelly Naumann* (en alemán). Gesellschaft für Natur- und Völkerkunde Ostasiens. ISBN 978-3-928463-54-6.


|  |  |
| --- | --- |
| Control de autoridades | 
* Wd: Q1664779
* WorldCat
* VIAF: 22154976
* BNF: 12022328j
* CiNii: DA03370877
* DeutscheBio: 119156253
* FAST: 88403
* GND: 119156253
* ISNI: 0000000083422110
* LCCN: n82032252
* NDL: 00472165
* NKC: jo2007399959
* NTA: 068645317
* SUDOC: 028375300

 |